b'\n_START_ARTICLE_\nDavid (walesilainen piispa)\n_START_PARAGRAPH_\nPyh\xc3\xa4 David (kymriksi Dewi Sant, engl. Saint David) oli 500-luvulla el\xc3\xa4nyt walesilainen piispa, joka tunnetaan nykyisin Walesin suojeluspyhimyksen\xc3\xa4. H\xc3\xa4nen arvellaan syntyneen 462\xe2\x80\x93512 ja kuolleen 1. maaliskuuta 589 Mynywiss\xc3\xa4 (lat. Menevia), joka tunnetaan nyky\xc3\xa4\xc3\xa4n nimell\xc3\xa4 St David\xe2\x80\x99s. Legendan mukaan Pyh\xc3\xa4 David syntyi kallionjyrk\xc3\xa4nteen p\xc3\xa4\xc3\xa4ll\xc3\xa4 kymmenen minuutin k\xc3\xa4velymatkan p\xc3\xa4\xc3\xa4ss\xc3\xa4 Mynywist\xc3\xa4 paikalla, jossa nyky\xc3\xa4\xc3\xa4n sijaitsee Nonin kappeli. My\xc3\xb6hemmin Pyh\xc3\xa4 David perusti Mynywiin luostarin, jossa h\xc3\xa4n my\xc3\xb6s kuoli vanhuuteen._NEWLINE_Pyh\xc3\xa4n Davidin kerrotaan olleen kasvissy\xc3\xb6j\xc3\xa4, joka s\xc3\xb6i ainoastaan leip\xc3\xa4\xc3\xa4, yrttej\xc3\xa4 ja vihanneksia ja joi pelkk\xc3\xa4\xc3\xa4 vett\xc3\xa4. T\xc3\xa4m\xc3\xa4n vuoksi Pyh\xc3\xa4 David tunnettiin Walesissa my\xc3\xb6s nimell\xc3\xa4 Vedenjuoja (kymriksi Dewi Ddyfrwr)._NEWLINE_Pyh\xc3\xa4n Davidin kanonisoi paavi Calixtus II vuonna 1120. St David\xe2\x80\x99sin kaupungista tuli keskiajalla suosittu pyhiinvaelluskohde._NEWLINE_Pyh\xc3\xa4n Davidin p\xc3\xa4iv\xc3\xa4\xc3\xa4 vietet\xc3\xa4\xc3\xa4n 1. maaliskuuta. Muistop\xc3\xa4iv\xc3\xa4\xc3\xa4 on vietetty 1100-luvulta l\xc3\xa4htien ja se julistettiin Walesissa kansallisp\xc3\xa4iv\xc3\xa4ksi 1700-luvulla.'